《雨过次一泉韵》
明代·王尚絅

白日沉长浦，游云断玉关。
老悲春冉冉，别恨水潺潺。
鼓角连城戍，烽烟冒海山。
请缨怀壮士，夜雨坐苔斑。

作者简介：（1478—1531）絅一作纲。明河南郏县人，字锦夫，号苍谷。弘治十五年进士。授兵部职方主事，改吏部，有声望，出为山西参政。三疏乞养，不待报即归，隐居十五年，时乘驴出游，又筑读书台，与古人神交。嘉靖初搜访遗逸，复起为陕西左参政，调浙江右布政使。卒于官，年五十四。有《苍谷集》。